Zápis

z rokovania Rady vlády SR pre deti a mládež, konaného dňa 3. júla 2001

Prítomní: podľa prezenčnej listiny

Program: 1. Otvorenie
                2. Návrh koncepcie štátnej politiky vo vzťahu k deťom a mládeži do roku 2007
                3. Informácia o stave prípravy návrhu zákona o deťoch a mládeži
                4. Rôzne
                5. Záver

K bodu 1/ Predseda rady otvoril tretie rokovanie rady vlády. Prítomní členovia  schválili navrhnutý program bez zmeny.

K bodu 2/ Pán Šípoš – predseda odbornej pracovnej skupiny  a riaditeľ odboru detí a mládeže MŠ SR informoval o priebehu a vyhodnotení medzirezortného pripomienkového konania. Akceptované boli takmer všetky zaslané pripomienky, okrem pripomienky Ministerstva financií SR, ktorú treba prerokovať. Ich vyhodnotenie je súčasťou materiálu. Návrh koncepcie bol verejne diskutovaný aj dňa 19.6.2001 na II. Národnej konferencii o deťoch a mládeži. Z konferencie boli prijaté závery, ktoré budú využité pri dopracovaní koncepcie, jej rozpracovaní na nižšie štátne úrovne, prípadne v ďalších dokumentoch týkajúcich sa detí a mládeže.
V diskusii bolo prednesené písomné stanovisko RMS, ktoré navrhuje aj v zmysle záverov konferencie prepracovať 2. kapitoly: Životný štýl a Vzdelávanie a výchovu a doplniť samostatnú kapitolu: Rodina. Formálne vzdelávanie riešiť v projekte MILÉNIUM a v návrhu koncepcie ponechať len oblasť neformálneho vzdelávania. Písomné stanovisko predložilo aj MK SR, v ktoré sa týka najmä podpory osvetovej kultúry, resp. celoživotného vzdelávania umením k umeniu. Tretie zásadné stanovisko bolo od MPSVaR SR a týkalo sa najmä dôslednej implementácie Dohovoru o právach dieťaťa do obsahu koncepcie.

UZNESENIE 
Rada vlády SR pre deti a mládež odporučila MŠ SR dopracovať návrh Koncepcie v zmysle písomného stanoviska RMS, MK SR a MPSVaR SR a požiadať predsedu vlády SR o predĺženie termínu predloženia materiálu na rokovanie vlády do októbra 2001.

                                                                             Termín: júl 2001              
                                                                             Zodpovední:  predseda rady a tajomník rady

K bodu 3/  Vzhľadom na to, že pracovná verzia návrhu zákona nebola ešte prerokovaná v operatívnej porade ministra školstva, bola členom rady poskytnutá písomná správa o stave príprav zákona.
V diskusii členovia pripomenuli, že treba dať pozor, aby si koncepcia a zákon neodporovali, čo znamená, že je potrebné dopracovať predovšetkým text koncepcie do konečného znenia. Ďalej znova upozornili na dôslednú implementáciu Dohovoru... do obsahu zákona a je potrebné riešiť na úrovni ministrov situáciu, tak aby nenastal rozporný stav, keby vznikal špeciálny zákon o deťoch a mládeži a nebol novelizovaný zákon o rodine. Ďalším problémom je zosúladiť s uvedeným zákonom prípravu zákona o sociálno-právnej ochrane detí a mladistvých, čo súvisí aj s aktívnejšou spoluprácou rezortov v tejto oblasti.

UZNESENIE
Členovia rady zobrali na vedomie informáciu o stave prípravy zákona a následne budú oboznámení s pracovnou verziou zákona.                                          
                                                                                    Termín: júl 2001
                                                                                    Zodpovedný: tajomník rady

K bodu 4/ Na základe písomného požiadania Študentskej rady vysokých škôl o členstvo v Rade vlády SR pre deti a mládež, prítomní členovia rady odsúhlasili  ich prijatie za nového člena.

UZNESENIE
Členovia rady vlády v zmysle čl. 4 štatútu Rady vlády SR pre deti a mládež odporúčajú vláde SR rozšíriť ich členstvo o ďalšieho člena rady, ktorým bude zástupca Študentskej rady vysokých škôl.
                                                                                Termín: júl 2001
                                                                                Zodpovední: predseda rady a tajomník rady

K bodu 5/ Vzhľadom na dopracovanie návrhu koncepcie, predseda rady plánuje  ďalšie stretnutie rady  v septembri až októbri 2001.